
 
   [image: Til døden skiller oss ad]
 


Christina Erikson

Til døden skiller oss ad

Oversatt fra svensk av

Miriam Brundtland

[image: Gyldendal Norsk Forlag]


 

Kjære leser

 

Mens jeg skriver de første setningene i denne boken, ligger Svartå herregård under et dypt snødekke. Innenfor de tykke steinmurene er det lunt og koselig med noenlunde moderne varme, men jeg kan ikke la være å tenke på hvordan det må ha vært her om vintrene på 1700-tallet. De staselige kakkelovnene varmet nok godt. Men det må ha gått med veldig mye ved for å holde en jevn temperatur.

Det var nettopp kakkelovnene som fikk hjertet mitt til å banke ekstra hardt første gang jeg besøkte Svartå, og å se dem hver dag gjør meg glad langt inn i sjelen. Jeg blir stadig fascinert av kjærligheten og blikket for detaljer man hadde i gamle dager, og jeg håper at noe av den respekten og ærbødigheten jeg føler for den gustavianske epoken, vil smitte over på dere mens dere leser.

Dette er den tredje boken om Christina Sporre. Takk for at dere er med på reisen.

 

Christina Erikson

Svartå herregård


KAPITTEL 1

 

SVARTÅ HERREGÅRD, JANUAR 1792

Christina sparket av seg dynen og satte seg på sengekanten mens hun mumlet. Gulvet var iskaldt mot fotsålene hennes mens hun famlet etter tøflene sine. Med en øvet hånd tente hun lyset i lysestaken og surret et sjal over skuldrene. Enda en kveld hadde hun lagt seg alene. Hun hadde ligget våken og stirret inn i mørket så lenge at øynene hadde blitt vant til det, og konturene var ikke lenger utydelige. Alle gjenstandene i rommet ble nesten like tydelige som i dagslys. Forhenget på sengen, stolen ved fotenden, kommoden ved veggen på andre siden. Det eneste hun ikke kunne se, var fargene, men de var så kjente for henne at hun ikke trengte lys for det. Rommet hadde vært hennes i ti år, siden den dagen herskapshuset sto ferdig. De vakre tapetene med vertikale blomstersløyfer, silkestoffene i rosa toner og det gråmalte listverket. Like vakkert da som nå.

Forskjellen fra da hun overtok rommet ti år tidligere, var at hun nå var en gift kvinne. I halvannet år hadde hun vært PH von Ambers kone, og på ett punkt var hun dypt ulykkelig: von Amber hadde insistert på at rommene deres skulle ligge overfor hverandre i korridoren, og ikke ved siden av hverandre, slik skikken var. Christina var irritert over at hun hadde gått med på dette, for nå måtte hun krysse korridoren og risikere å støte på en nysgjerrig nattevandrer i stedet for å kunne bruke snarveien til naborommet.

Forsiktig åpnet hun døren og kikket ut. Etter å ha forsikret seg om at ingen var i nærheten, gled hun over steingulvet og presset øret mot mannens dør. Langsomt dyttet hun ned håndtaket og smøg seg inn. Hun tasset bort til sengen og la hånden på PHs arm.

Han rykket til. «Har det skjedd noe?» sa han og satte seg opp.

Christina ristet på hodet og smilte. «Jeg tenkte at jeg kanskje kunne sove her. Jeg har problemer med å falle til ro.» Hun satte fra seg lysestaken på bordet ved siden av sengen hans og gjorde seg klar til å legge seg ned ved siden av ham.

«Neimen, du vet at det ikke blir bra», sa han rolig. «Ingen av oss kommer til å sove godt. Jeg har en lang dag foran meg i morgen. Vi reiser tidlig til Stockholm.»

«Men jeg tenkte …», sa Christina og stivnet.

«Kanskje du kan tilkalle kammerjomfruen din? Varm melk pleier å hjelpe.» Han klappet henne på hånden. «Det er viktig at du får sove slik at du orker det anstrengende arbeidet.»

«Du har rett», sa Christina og kjente en klump i halsen.

«Skal jeg følge deg tilbake?» sa han mildt.

«Nei takk, det går bra.» Hun tok lysestaken og snudde seg rundt slik at han ikke skulle se hvor skuffet hun var.

«God natt, da», sa han bak henne.

«God natt», sa hun med lav stemme mens skammen og sorgen trengte seg på. Med armene rundt seg selv tasset hun tilbake til rommet sitt. Hun brydde seg ikke lenger om at noen kunne se henne.

Hun hadde lovet både sin far og seg selv at Svartå skulle forbli i familien, men hennes innsats for å føre godset videre virket forgjeves. Uten arvinger var fremtiden like mørk og dyster som da Marcus døde den forferdelige vinteren i 1789. Hun ville helst smelle igjen døren med all sin kraft, så det gjallet mellom veggene og glassrutene klirret. Men det ville ikke ført noe godt med seg. Det eneste som ville ha kommet ut av det, var hånlige blikk fra mor og Beata. Det fikk hun nok av hver måned. Som to ravner fulgte de visst med på Christinas månedlige blødninger, og hver gang kom de megetsigende spørsmålene om hvordan det gikk med den kommende arvingen. Christina holdt hendene foran ansiktet. Hun savnet Maja.

Teppet føltes kaldt og ugjestmildt da hun trakk det over kroppen. Hun grøsset og lukket øynene. Prøvde å stenge ute alle tanker som skapte uro og engstelse for fremtiden. Hun var ikke ung lenger, og evnen til å få et barn til å vokse inni seg kunne vel ikke vare evig? Moren hadde vært like gammel som Christina var nå da hun bar frem Beata. Hvis Maja hadde vært her, kunne Christina ha spurt om slike ting. Selv om Maja ikke hadde erfaring på dette området, visste hun mye. Og hun var klok.

Christina så for seg jenta hun hadde født. Barnet til Christina og Gustaf, som Maja oppdro som sitt eget. Jenta var så søt. Av og til tillot Christina seg å se på Amelia i kirken på søndagene, eller når hun en sjelden gang var i landsbyen. Men hun var forsiktig med å nærme seg. Det kunne få både barnet og andre rundt dem til å stille spørsmål. Hvis man så nøye etter, kunne man se at det fantes likheter.

Hun snudde seg på siden. Ensomheten hadde tatt tak i henne. Så lenge hun hadde hatt Maja, hadde det ikke vært like ille. Maja hadde vært mer enn bare kammerpiken hennes. De var venner, og Christian hadde delt alle sine hemmeligheter med henne. Den nye kammerjomfruen, Rut, var snill og god på alle måter, men det var likevel vanskelig å betro seg til henne. Christina stolte på Rut med de daglige gjøremålene, der var det ikke noe å klage på, men det var likevel et eller annet som gjorde at Christina ikke følte seg helt komfortabel med å fortelle ting som hun så lett hadde sagt til Maja. Det var absolutt ikke Ruts feil, for Christina visste at hun var vanskelig. Det hadde hun fått høre siden hun var barn, og vanligvis hadde hun ikke fått noe gratis av sine omgivelser. Hun hadde lært seg å klare seg selv, og hun passet Svartå med farens hjelp, selv om hun ikke lenger ville bry ham nå som han var gammel og syk. Hun ba i det hele tatt svært sjelden om hjelp. Men nå ønsket hun at det var andre der.

Denne natten var bare én av mange netter med sjelegransking over det mislykkede ekteskapet. Hun skjønte ikke hva hun gjorde galt, bortsett fra at det måtte være hennes skyld at mannen ikke ville dele seng med henne. PH hadde vært gift før. Han var enkemann da de møttes. Christina visste ingenting om hans første kone; hun hadde aldri spurt fordi hun ikke ville virke frekk eller ufølsom. Men alene i mørket, etter nok en gang å ha blitt avvist av PH, lurte hun på om hun burde undersøke saken nærmere. Hadde han og hans hustru vært lykkelige? Sørget han fortsatt over henne? Kanskje det var derfor PH så sjelden søkte Christinas nærhet? Siden bryllupsnatten hadde de ikke hatt mye ekteskapelig samvær. Det var noe som manglet mellom dem, det måtte hun innrømme. Hun hadde trodd at det skulle ordne seg etter hvert, siden de kom så godt overens, men i stedet virket det som om avstanden mellom dem bare økte. Kanskje var forklaringen at PH fortsatt elsket sin første hustru? Hun knep øynene sammen i frustrasjon. Selv om det var edelt, fikk det konsekvenser for fremtiden deres. De trengte en arving. Det var kanskje ikke viktig for familien von Amber, men det var helt avgjørende for Svartå.


KAPITTEL 2

 

Syv jevne slag hørtes fra klokketårnet i Storkyrkan på Stockholms slott i den stille, mørke morgenen. Gustaf hadde alltid hatt det vanskelig med vinteren i hjemlandet sitt. Dagene var korte, og det virket som om solen aldri nådde helt opp på himmelen. På morgener som denne lengtet han tilbake til årene han hadde tilbrakt til sjøs og i fjerne land. Det hadde ikke alltid vært lett, stormer den ene dagen og så en varme som kunne drive en mann til vanvidd, men det hadde vært lærerikt. Han hadde vokst fra å være en gutt til å bli en mann, og han hadde lært seg det grunnleggende i det yrket han nå behersket fullt ut.

Han fikk i seg siste rest av vellingen og satte koppen fra seg på bordet. Flammen fra oljelampen blafret i brisen da han strakte seg over lampeglasset for å hekte frakken av kroken på veggen. Han tok på seg hatten, slukket lyset og forlot rommet han leide over salmaker Magnus Carlsson og familien hans.

Carlssons yngste gutt var allerede i gang med oppgavene sine, og feide trappene mellom etasjene. Han tok av seg luen og bukket da han hørte Gustafs skritt. «God morgen, herr Andersson», sa han.

«God morgen, Jöns», sa Gustaf. «Flittig som alltid, ser jeg.»

Gutten smilte stolt og skjøv frem det magre brystet.

Gustaf fortsatte ut i det trange smuget og gikk mot Stortorget, der han delte praksisen sin med Tobias Henningsson. Gustaf hadde fått mesterbrev som kirurg usedvanlig raskt, og det kunne han takke årene i felten for. Og Franz, tenkte han vemodig. I dag kunne han ikke huske vennen sin med annet enn den mørkeste sorg. Franz og Gustaf hadde blitt venner da Gustaf som 18-åring, og helt ufrivillig, hadde dratt sjøs. De delte skjebne, og sammen hadde de kommet seg gjennom mange vanskeligheter. I Tyskland hadde de utdannet seg til feltskjær og deretter arbeidet på skip, i gruver og på slagmarken. Under kampene mot Russland vinteren 1789 hadde Franz forsvunnet. Kroppen hans ble aldri funnet, men den skjebnen delte han dessverre med tusenvis av andre, og Gustaf kjente i sitt hjerte at Franz var død. Til tross for savnet var Gustaf takknemlig for å ha hatt en så god venn gjennom mange år. Ikke alle var like heldige.

«Du er tidlig ute», sa han da han fant Tobias ved peisen i det lille rommet de brukte som arbeidsplass.

«Eller sen», sa Tobias og strøk seg over ansiktet med hånden. «Jeg kom meg aldri ut herfra. Jeg måtte ta meg av en byll, og senere kom vekteren inn med en mann som var stukket ned.» Han pekte trett på en lukket dør i den andre enden av det avlange rommet.

«Slagsmål?» sa Gustaf.

«Er det ikke alltid det?» Tobias tørket nøye av noen rengjorte instrumenter med en klut.

«Hvis folk kunne lære seg å gå hjem når de har fått i seg nok …», sa Gustaf.

«Ølpikene liker at de blir lenge.» Tobias smilte skjevt og la fra seg en tang. «Du må se til ham i løpet av dagen. Jeg er ikke sikker på om han klarer seg. Kniven var ikke ren, og jeg måtte fjerne en bit av eggen fra beinet hans.»

«Kommer vekteren tilbake?» spurte Gustaf mens han forsiktig åpnet den enkle tredøren og kikket inn. Det kom høylytt snorking fra køya, og det luktet sterkt av øl og brennevin.

«Han skulle komme i kveld. Men hold døren låst. Mannen der inne drepte motstanderen sin.»

Gustaf nikket kort. «De nye svennene kommer i dag, ikke sant?»

«Dessverre må du ta deg av dem på egen hånd. Jeg trenger noen timers søvn.» Tobias gjespet og reiste seg opp til sin fulle høyde, som ikke var mye. Han var liten og tynn og nådde Gustaf til armhulen. Han var en av de beste i faget, og Gustaf var veldig glad for å ha fått plass hos ham for litt over et år siden. Nå var det Gustafs tur til å hjelpe til med opplæringen av fremtidige talenter, og han følte seg litt overveldet av tilliten og ansvaret. Bare to år tidligere ville han ha ledd høyt hvis noen hadde fortalt ham at det var slik fremtiden hans ville se ut. Hadde det ikke vært for at kvinnen han elsket, hadde giftet seg og aldri kunne bli hans, hadde han aldri tatt steget og reist til Stockholm for å utvikle ferdighetene sine. Men her var han, som kirurg. Et hederlig yrke med en viss status. Han håpet at foreldrene så ned på ham fra himmelen og følte seg stolte over hva den fattige murersønnen fra Svartå hadde blitt.

Et lite kremt fikk ham til å vende oppmerksomheten mot døren. Til tross for det svake lyset kunne han se at kunden var en nett og velkledd kvinne. Bak henne sto en eldre kvinne som, etter klesdrakten å dømme, muligens var i den yngre kvinnens tjeneste.

«Hva kan jeg hjelpe dere med?» sa han vennlig.

«Bonjour», sa den unge kvinnen mens hun strakte på nakken og så seg rundt i rommet. Hun sa noe på så rask fransk at det var umulig for Gustaf å følge med. Han skjønte bare at hun het Céline Bouvin.

På middelmådig fransk fikk han frem: «Hva kan jeg gjøre for Dem, frøken Bouvin?»

Hun smilte nølende og kom noen skritt nærmere. Han la merke til at kvinnen, som måtte være frøkenens tjenestepike, nærmest stirret på ham. Han smilte for seg selv. Det var faktisk den unge damen som hadde oppsøkt ham, ikke omvendt. Frøken Bouvin snudde på hodet slik at halsen ble blottet. Hun skjøv en glinsende hårlokk til side og pekte på en ertestor hevelse i nakken, nær hårfestet. «Regardez. Her», sa hun med lav stemme.

Gustaf hevet øyenbrynene spørrende, og hun ga tillatelse med et kort nikk. Han gned hendene mot hverandre og la fingertuppene mot den hvite huden hennes. Hun rykket til, og huden hennes nuppet seg.

«Pardon», sa han unnskyldende.

Han skjønte raskt at det ikke var noe alvorlig, men at en ung og vakker kvinne sikkert ville få den fjernet. Med så mange korrekte ord han kunne mønstre, stilte han det enkle spørsmålet på fransk. Det hadde han i det minste lært på sjøen. Han kunne ord som gjaldt å fjerne utvekster og andre plager, på over ti språk.

«Oui», sa hun lettet og kastet et blikk over skulderen til tjenestepiken. Ikke engang nå trakk den strenge kvinnen på munnen.

Gustaf viste frøken Bouvin til en stol bak en skjerm. Kammerjomfruen med haukeblikket fulgte etter og klemte seg også inn bak skjermen. Han bød på et lite glass brennevin, som frøkenen takknemlig tok imot. Til hans overraskelse svelget hun innholdet uten så mye som en grimase, før hun rakte glasset tilbake til ham.

Inngrepet var over på få minutter, og Gustaf håpet at det ikke ville etterlate seg for store arr, men han kunne ikke gi noen garantier. Den fyldige kammerjomfruen ga ham myntene han ba om som betaling, og så forlot de mottaket.

Merkelige kvinner, tenkte han mens han rengjorde de få instrumentene han hadde brukt. Han forsto ikke hvorfor, men han hadde en følelse av at det ikke ville bli siste gang han støtte på den vakre frøken Bouvin.


KAPITTEL 3

 

«Mamma! Mamma! Se …» Jenta løp over snøen med roser i ansiktet, så fort beina kunne bære henne.

Maja lo og satte seg på huk med armene utstrakt. «Kom, mitt hjertes fryd», sa hun.

Den lille kroppen dundret inn i armene hennes, og Maja lot som om hun falt bakover. Amelia lo så hun nesten ikke fikk puste da hun klatret over Maja. Maja klemte barnet og satte luen ordentlig på henne. Amelia var pakket inn i et stort ullsjal og hadde varme votter og en lue som Maja hadde strikket til henne. Man kunne så vidt se det søte ansiktet under alt sammen.

«Engler, mamma», sa Amelia. Hun la seg ned ved siden av Maja og begynte å fekte med de små armene og beina sine.

Maja gjorde det samme og smilte. De ville bli både kalde og våte, men hva så? De kunne snart varme seg foran peisen. Amelia ga seg først etter å ha laget fem engler, og da var hun så kald at hun hakket tenner.

«Skal vi gå hjem og drikke en kopp med varm melk og honning?» sa Maja.

Amelia nikket alvorlig. «Flere.»

Maja smilte. «Jeg tror det holder med én kopp i den lille magen din», sa hun og tok jenta i hånden.

Det var tidlig på formiddagen, og de som kunne, holdt seg innendørs. Vinteren hadde vært relativt mild, men til Amelias store glede hadde det snødd kraftig uken før, og hver dag hadde hun og Maja vært ute og lekt en stund før det var på tide å gå tilbake til husarbeidet. Maja visste at det var en gave å få tilbringe så mye tid sammen med jenta. Hun hadde aldri forestilt seg at hun kunne ha det så bra. Hun var født fattig og uønsket, ble etterlatt av moren på dørstokken til en ondskapsfull bonde som nesten hadde tatt livet av Maja før hun fylte tretten. Med Guds nåde og hjelp av en god kvinne hadde Maja havnet hos familien Sporre, og der hadde hun blitt boende. Allerede som sekstenåring var hun blitt utnevnt til Christinas tjenestepike, og det hadde igjen ført til at hun fikk ansvaret hun nå hadde for Amelia.

Selv om Amelia ikke var født av Maja, så hun likevel på seg selv som jentas mor, og barnet visste ikke om noe annet. Slik så hennes verden ut. Jenta var resultatet av den forbudte kjærligheten mellom Gustaf Andersson og Christina, og ble født på en reise til Sundsvall takket være nøye planlegging fra enkebaronesse Sporre og Hennes Kongelige Høyhet prinsesse Sophia Albertina. Alt hadde blitt gjort med den største diskresjon, og et halvt år før Christina giftet seg med mannen sin. For Christina var det utenkelig å gi bort jenta til fremmede, og Maja, i et øyeblikk av … ja, av hva, det visste hun egentlig ikke. Mot? Rettskaffenhet? Hun hadde i hvert fall hevet sin ellers så svake stemme og tilbudt seg å ta seg av jenta, og det hadde hun gjort i nesten to år nå.

Å være mor til Amelia hadde gitt henne uendelig mye glede, men det hadde også ført med seg noen sorger. Ingen var tyngre enn at hun kunne bære dem, men av og til lurte hun på hvordan livet ville ha vært hvis det hadde fortsatt uten Amelia. Det var selvsagt ingen vits i å spekulere, og hun ville ikke byttet bort livet med jenta for noe i verden. Men det hindret henne ikke i å savne Christina, særlig samtalene deres. Vennskapet var selvfølgelig hemmelig, men det hadde vært akseptert at de var mer enn frøken og tjenestepike.

Maja tørket bort tårene som plutselig rant. Amelia var et mirakel, og hun angret ikke på avgjørelsen. Hun visste at hun ikke kunne få egne barn etter det hun hadde vært gjennom som ung kvinne, og det å være mor til Amelia var vidunderlig. Men noen ganger lurte hun på om hun strakk til. Hun var tross alt bare Maja, en enkel, ugift tjenestepike som neppe kunne finne en mann hun kunne stole på og som ville gifte seg med henne.

Anders … Maja tillot seg sjelden å tenke på ham. Presten, Anders Nylander, var kommet inn i livet hennes som en gyllen engel med den vakreste stemmen hun noensinne hadde hørt. Han hadde villet gjøre henne til sin. Henne. Maja. Men det hadde vært umulig. Maja hadde fått ansvaret for Amelia, og ingenting kunne få henne til å bryte det løftet, ikke engang de følelsene hun hadde hatt – og fortsatt hadde – for Anders. Maja sukket. Anders var tapt. Han hadde reist til Uppsala for å gjøre ferdig studiene for å bli sogneprest, og hun regnet ikke med å høre fra ham eller se ham igjen. Sist gang de møttes, rett før han dro, hadde hun ikke turt å spørre Anders hva han syntes om at hun nå var mor til Amelia. Hun ville ikke høre svaret.

Maja stampet av seg snøen og børstet av Amelia før hun åpnet døren til det lille huset og skjøv jenta foran seg.

«Nå må vi få deg ut av de klærne, vennen», sa hun og smilte av Amelias ansiktsuttrykk. Hun forundret seg ofte over hvor lik jenta var sin biologiske mor, noe som en dag kunne skape problemer. Barnets stahet og viljestyrke var allerede tydelig. «Kom så», sa Maja da hun hadde fått på jenta en ren serk og tørre sokker. «Sett deg på fellen foran peisen, så henter jeg melken.»

«Hurra!» sa Amelia og klappet i hendene. «Kom igjen, Misse», lokket hun katten, som kom slentrende ut fra under bordet, strakte seg og viftet med halen, før den spankulerte bort til Amelia og krøllet seg sammen i fanget hennes.

«Så dere er tilbake», hørtes Pelles stemme fra døren. Kulden feide inn i hytta igjen før han lukket etter seg.

«Moffa Pelle», sa Amelia fornøyd. «Kom. Sett deg her.» Hun klappet på fellen ved siden av seg og katten.

Den store smeden adlød villig, og med sukk og stønn fikk han senket den store kroppen sin ned på gulvet.

«Hun snor deg rundt lillefingeren», sa Maja, med den ene hånden på hoften og den andre på sleiven som rørte i melkegryten.

«Det er helt i orden for meg», sa Pelle og strålte som en sol. «Bare det å høre jenta kalle meg moffa får hjertet mitt til å synge.»

«Folk skulle bare visst hvor myk du er», lo Maja.

«Hrmf. Det er bare det lille grynet som kan felle denne gamle tosken.»

Maja fylte tre krus med den varme drikken og serverte den lille familien sin. Det hadde vært Gustafs idé at Maja skulle bli husholderske for ham og Pelle i bytte mot den tryggheten de kunne gi henne og Amelia. Den fiendtligheten Maja hadde møtt i landsbyen, gjorde at hun knapt nølte før hun takket ja, og det hadde vært en god beslutning. Og helt siden Gustaf reiste til Stockholm for å utvikle ferdighetene sine for å kunne tilby datteren en bedre fremtid, hadde de kommet enda nærmere hverandre i det lille huset. Pelle elsket dem som om Maja var hans datter og Amelia hans barnebarn.

Hun bød Amelia på drikken og nøt tiden de hadde sammen. Riktignok bodde ikke Amelia sammen med moren og faren, men hun var lykkelig, og det var det viktigste, tenkte Maja.


KAPITTEL 4

 

Perlekjedet føltes tungt og kjølig i hendene hennes. Céline plukket på perlene, en etter en. Kjente ujevnhetene under fingertuppene. Halskjedet var et av de siste smykkene hun hadde igjen. Hun rettet seg opp. Et av de få ekte smykkene hun hadde igjen. De andre edelstenene hennes var byttet ut med glassteiner, og juvelene ble solgt en etter en så hun kunne ha noe å leve av. Dette ville hun ikke selge. Perlene bar på minner. De andre hadde vært enklere å selge. Céline sukket tungt. Hun hadde vært så sikker på at alt ville ordne seg og at stenene ville bli erstattet, med noen som var enda større, men her satt hun, to år senere, med bare ett halskjede, riktignok verdifullt, men på mange måter uerstattelig og kanskje også umulig å selge.

Hun kastet seg rett ut på ryggen på putene, trakk dynen tett rundt seg og stirret opp på den stoffkledde rammen over sengen. Den forbannede kulden i dette landet holdt på å ta livet av henne. Hun lengtet hjem, men Frankrike var ikke noe alternativ. Det var for farlig, og dessuten hadde hun ingenting å vende tilbake til. Det dampet hvitt da hun pustet ut. Hun burde egentlig ikke ha kostet på seg en så stor leilighet så nær Slottet, men hun var redd for at det var hennes eneste sjanse. Siste sjanse … Hun trengte sårt en velgjører. En ektemann hadde vært målet, men slik situasjonen var nå, måtte hun ta til takke med det nest beste. Hun sa til seg selv at det kunne ha vært verre.

Utenfor vinduene kunne man høre klokken fra Slottskirken blande seg med stemmen til mannen som daglig ropte ut nyhetene i den siste pamfletten.

Josette åpnet døren uten å banke på. «Mademoiselle», sa hun sakte. «Vi har ikke mye ved igjen, og det er lite igjen i lommeboken.»

«Jeg vet det, Josette», snerret Céline. «Unnskyld …» Hun lukket øynene.

«Jeg mener ikke å være brysk, mademoiselle, men sannheten blir ikke lettere av at vi lar være å snakke om den. Madame Robertsson kommer snart til å be om husleien. Igjen.» Josette ristet på hodet. «Jeg vet ikke hvor lenge jeg kan holde henne unna.»

Céline plukket på perlene. «Gi meg denne kvelden til å løse det», ba hun. «Hvis jeg ikke klarer det, skal jeg selge halskjedet i morgen, det lover jeg.»

Josette la hodet på skakke. «Jeg er bekymret for Dem, det vet De. Jeg lander på beina, det gjør jeg alltid. Men De … Jeg vet ikke hva som vil skje hvis De ikke …»

«Ikke si det. Det betyr ulykke, og jeg trenger ikke mer av det. Ikke nå», sa Céline bestemt. «Har du gjort klar skjørtet?»

Josette nølte.

«Vel …?»

«Jeg har gjort mitt beste, mademoiselle, men hvis man ser nøye etter, vil man se at stoffet er veldig slitt.»

Céline kjempet seg hutrende ut av sengen. «La meg se», sa hun.

Josette forlot rommet, men kom straks tilbake med det slitte plagget over armen.

«Det er fortsatt vakkert, ikke sant?» sa Céline.

«Deres mor så vidunderlig ut i det, mademoiselle», sa Josette, tydelig rørt.

«Hun var strålende i alt», sa Céline lavt. Hun skulle ønske at moren var hos henne nå, for å veilede henne. Morens ansikt virvlet forbi, smilende og lykkelig. Céline husket hvor forbløffet hun hadde vært hver gang hun hadde sett moren danse, så lett som en sommerfugl, med en eleganse og ynde som fikk alles blikk til å vende seg mot henne. Noen av lengsel, andre av misunnelse. Følelser som Céline ikke forsto den gangen, men som hun hadde fått merke selv senere.

«La oss se hvordan det tar seg ut», sa Josette oppmuntrende. «Jeg vedder på at det blir nydelig med din mors gule robe og perlene.» Josette strøk hendene over Célines krøllete hår. «Jeg ordner med en moteriktig frisyre. Mye volum på sidene og noen lokker som legger seg pent over skuldrene.»

Céline nikket kort. «Det er i kveld eller aldri. Bare pass på at ikke arret synes», sa hun raskt og tok seg til halsen. Hun gikk bort til det forgylte speilet mellom vinduene. Det kalde dagslyset viste at naiviteten hun før hadde hatt i blikket, var etterlatt i Frankrike. Hun grep gullrammen med begge hendene og lente seg fremover, mens hun betraktet de blå ringene under øynene, de bleke leppene og rynkene som hadde lagt seg bestemt mellom øyenbrynene. Hun snudde hodet først til høyre og så til venstre, så etter flere skavanker og fant en rød flekk nederst på venstre kinn.

«La meg ta meg av det der», sa Josette. «Alle disse årene i teateret har lært meg et og annet, mademoiselle.»

Céline hutret igjen og så at solen allerede var i ferd med å synke ned bak hustakene. «Vi må komme i gang før lyset forsvinner», sa hun og snudde seg mot Josette. «Jeg må være ravissante om et par timer.»

Mens Josette helte vann i håndvasken, tenkte Céline på kveldens soirée. Hun visste at både vertinnen og gjestene ønsket å møte den mademoiselle Céline Bouvin de fantaserte om at hun var. Og hun ville gi dem det de ville ha, enda en gang. Hva annet kunne hun gjøre?

